S-127/2007

Mál þetta, sem dómtekið var 2. október sl., er höfðað með ákæru lögreglustjórans á Seyðisfirði, útgefinni 16. ágúst 2007, á hendur Ó-kk-þgf I-kk-þgf G-kk-þgf, kt. 000000-0000, Hulduhlíð 3, Reykjavík “fyrir tolla- og lyfjalagabrot, með því að hafa þriðjudaginn 9. janúar 2007, með bílferjunni Norrönu, við komu ferjunnar til Seyðisfjarðar frá Færeyjum, flutt ólöglega til landsins, eftirtalin ólögleg lyf, sem fundust við leit tollvarða á Seyðisfirði sama dag, í fórum ákærða, og í bifreiðinni LK-561 eins og hér greinir.

Testesteron sterar Depot 10 ml. flöskur 24. stk., sem innihélt testesteron enantat.

Sterar Human Growth Hormone 204 ambulur

Sterar 2 stk. ambulur Insulin growth factor

Sterar 10 stk. ambulur Chorionic gonadotrophin for injection

Lyf 39 töflur af fitubrennsluefni Therma power

Lyf 22 töflur cytotam sem innihélt tamoxífen

Sterar 95 stk. af 2,5 mg. töflur af Femera sem innhéldu anastrozól.

Ætlaðir sterar 89 stk. af bleikum töflum sem innhéldu tríjoðtýronín

Telst þetta varða við 6. gr. reglugerðar nr. 212/1998, sbr. 48. gr. lyfjalaga nr. 93/1994, 1. 2. og 5. mgr., 51. gr., sbr. 1. mgr. 68. gr. lyfsölulaga nr. 30/1963 og 9. reglugerðar nr. 526/2000 um tollmeðferð vara sem ferðamenn og farmenn hafa með sér við komu til landsins, sbr. 170. gr. tollalaga nr. 88/2005. Til vara telst háttsemin varða við ofangreind lagaákvæði, sbr. 20. gr. almennra hegningarlaga nr. 19/1940.

Þess er krafist að ákærði verði dæmdur til refsingar. Þá er þess krafist með vísan til 181. gr. Tollalaga nr. 88/2005, 4. mgr. 48. gr. lyfjalaga nr. 93/1994 og 2. mgr. 68. gr. lyfsölulaga nr. 30/1963, að ákærða verði gert að sæta upptöku á hinum ólöglega innfluttu lyfjum og öðrum varningi.”

Um málavaxtalýsingu er skírskotað til ákæru.

Ákærði játaði brot sitt skýlaust fyrir dóminum eins og því er lýst í ákæru. Þá gerði ákærði skilmerkilega grein fyrir magni og efnisinnihaldi þeirra lyfja, sem hann er sakaður um að hafa flutt ólöglega með sér til landsins, í skýrslu sinni hjá lögreglu hinn 9. janúar 2007. Kvað hann um 200 hettuglös innihalda vefaukandi steralyf (HGH), 39 töflur af Thermo Power fitubrennsluefni innihalda efedrín, tvö hettuglös innihalda LR3 insúlín Growth Factor og 10 hettuglös innhalda hormónalyfið Chorionic Gonadotrophin (HCG). Er þessi lýsing ákærða á efnisinnihaldi lyfjanna í samræmi við upplýsingar, sem fram koma á pakkningum þeirra. Með vísan til framangreinds þykir ekki ástæða til að draga í efa að um viðkomandi lyf sé að ræða þó að rannsókn og greining á efnisinnihaldi þeirra hafi ekki farið fram. Efnisinnihald annarra þeirra lyfja, sem ákærði er sakaður um að hafa flutt með sér til landsins, hefur verið staðfest af Rannsóknastofu í lyfja- og eiturefnafræði, sbr. matsgerð dags. 14. maí 2007. Með skýlausri játningu ákærða, sem er í samræmi við önnur gögn málsins, þykir því sannað að hann hafi gerst sekur um brot það sem honum er gefið að sök og er það réttilega heimfært til refsiákvæða í ákærunni.

Ákærði hefur ekki gerst sekur um brot, sem áhrif hefur á ákvörðun viðurlaga í þessu máli. Við ákvörðun refsingar er litið til þess að ákærði hefur frá upphafi gengist við broti sínu og gert skilmerkilega grein fyrir efnisinnihaldi lyfjanna. Einnig er litið til þess að ekki er um mikið magn einstakra lyfja að ræða og að ferðamönnum og farmönnum er heimilt að koma með þau til landsins í takmörkuðum mæli, sbr. 9. gr. reglugerðar nr. 526/2000 um tollmeðferð vara sem ferðamenn og farmenn hafa með sér við komu til landsins. Í ljós alls framangreinds þykir refsing ákærða hæfilega ákveðin sekt að fjárhæð 120.000 krónur, sem greiða ber til ríkissjóðs innan fjögurra vikna frá uppkvaðningu dómsins, ella sæti ákærði fangelsi í 10 daga.

Ákærði sæti upptöku á 24 hettuglösum af testósteron enantat (Testosterone Depot), 204 hettuglösum af dufti sem inniheldur vaxtarhormón (HGH), 2 hettuglösum af dufti sem inniheldur insúlínvaxtarþátt-1 (LR-3-igf1), 10 hettuglösum af hormónalyfinu kóríógónadótrópín (Chorionic Gonadotrophin), 39 töflum af fitubrennsluefninu Therma power, 22 töflum af tamoxífen (cytotam), 95 töflum af anastrozól (Femera) og 89 töflum af hormónalyfinu tríjoðtýronín, en lyf þessi voru haldlögð við rannsókn málsins.

Ákærði greiði sakarkostnað að fjárhæð 340.923 krónur.

Dóm þennan kveður upp R-kvk-nf B-kvk-nf dómstjóri. Uppkvaðning dómsins hefur dregist vegna embættisanna.

Dómsorð:

Ákærði, Ó-kk-nf I-kk-nf G-kk-nf, greiði 120.000 krónur í sekt til ríkissjóðs innan 4 vikna frá uppkvaðningu dómsins en sæti ella fangelsi í 10 daga.

Ákærði sæti upptöku á 24 hettuglösum af testósteron enantat (Testosterone Depot), 204 hettuglösum af dufti sem inniheldur vaxtarhormón (HGH), 2 hettuglösum af dufti sem inniheldur insúlínvaxtarþátt-1 (LR-3-igf1), 10 hettuglösum af hormónalyfinu kóríógónadótrópín (Chorionic Gonadotrophin), 39 töflum af fitubrennsluefninu Therma power, 22 töflum af tamoxífen (cytotam), 95 töflum af anastrozól (Femera) og 89 töflum af hormónalyfinu tríjoðtýronín.

Ákærði greiði sakarskostnað að fjárhæð 340.923 krónur.

R-kvk-nf B-kvk-nf